KOMISSION PÄÄTÖS,
tehty 26 päivänä elokuuta 2004,
Maltan tasavallan pyynnöstä soveltaa alennettua arvonlisäverokantaa sähköntoimituksiin
(tiedoksiannettu numerolla K(2004) 3240)
(Ainoastaan englanninkielinen teksti on todistusvoimainen)
(2004/673/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY (1), sellaisena kuin se on viimeksi muutettuna direktiivillä 2004/66/EY (2) ja erityisesti sen 12 artiklan 3 kohdan b alakohdan,
sekä katsoo seuraavaa:
(1)
Maltan tasavalta ilmoitti komission 18 päivänä kesäkuuta 2004 vastaanottamalla kirjeellä aikomuksestaan soveltaa sähköntoimituksiin alennettua arvonlisäverokantaa.
(2)
Suunniteltu toimenpide on yleinen toimenpide, jossa sähköntoimituksiin sovelletaan alennettua arvonlisäverokantaa kuudennen arvonlisäverodirektiivin 12 artiklan 3 kohdan b alakohdan perusteella.
(3)
Koska Maltan sähköverkko on pieni ja erillinen, kilpailun vääristymisen vaaraa sisämarkkinoilla ei ole. Malta ei käytä tällä hetkellä maakaasua, koska siellä ei ole jakeluverkkoa eikä kaasuliittymiä.
(4)
Lisäksi kuudennessa direktiivissä 77/388/ETY vahvistetut arvonlisäverosäännöt sähkön luovutuspaikasta muutettiin direktiivillä 2003/92/EY (3). Sen varmistamiseksi, että sähkön luovutusta verotetaan tosiasiallisessa kulutusmaassa, niiden luovutusta loppukäyttövaiheessa eli toimitusta kauppiailta ja jakelijoilta loppukäyttäjälle on verotettava paikassa, jossa asiakas tosiasiallisesti käyttää ja kuluttaa nämä hyödykkeet.
(5)
Koska kyse on yleisestä toimenpiteestä, jonka toteuttamiseen ei sisälly poikkeuksia, kilpailun vääristymisen varaa on pidettävä olemattomana. Koska mainitun direktiivin 12 artiklan 3 kohdan b alakohdassa säädetty edellytys täyttyy, Maltan on voitava soveltaa kyseistä toimenpidettä heti, kun tämä päätös on annettu tiedoksi,
ON TEHNYT TÄMÄN PÄÄTÖKSEN:
1 artikla
Malta voi panna täytäntöön 18 päivänä kesäkuuta 2004 kirjatuissa kirjeissä ilmoitetun toimenpiteen, jolla sähköntoimituksiin sovelletaan alennettua arvonlisäverokantaa, sähkön tuotanto- ja toimitusedellytyksistä riippumatta.
2 artikla
Tämä päätös on osoitettu Maltan tasavallalle.
Tehty Brysselissä 26 päivänä elokuuta 2004.